Broj: 711-I-1604-M-124/23-02-23

Zagreb, 18. srpnja 2023.

**MARIJA VUČKOVIĆ**

ministrica poljoprivrede

**Predmet: mišljenje na zahtjev obveznice Marije Vučković**

- daje se

Povjerenstvo za odlučivanje o sukobu interesa (dalje: Povjerenstvo) dana 6. srpnja 2023. pod brojem 711-U-5338-M-124/23-01-28 zaprimilo je zahtjev za davanjem mišljenja koji je podnijela obveznica Marija Vučković, ministrica poljoprivrede

U podnesenom zahtjevu obveznica je navela da se član njene uže obitelji, maloljetna osoba, javio na objavljeni natječaj trgovačkog društva Pločanska plovidba d.o.o., koje je podređeni subjekt trgovačkog društva Luka Ploče d.d. U nastavku obveznica navodi da je riječ o natječaju za konobare u objektu Zminjac (caffe bar i pizzeria) te da se natječaj odnosio na više radnih mjesta kao i da je njen član obitelji bio među odabranim kandidatima te je, obavivši sve potrebne procedure koje se odnose na zapošljavanje putem učeničkog servisa, počeo raditi 4. srpnja 2023,. pri čemu je riječ o poslu tijekom ljetnih školskih praznika dok boravi u rodnom gradu s dijelom obitelji.

Obveznica u zahtjevu dalje navodi da je trgovačko društvo Pločanska plovidba d.o.o. u vlasništvu društva Luka Ploče d.d., a da je društvo Luka Ploče d.d. u suvlasništvu trgovačkog društva koje je opet u povezanom odnosu s prehrambenom grupacijom (približno 39% suvlasništva nad društvom Luka Ploče d.d., od strane trgovačkog društva koje je, prema dostupnim podacima u povezanom odnosu sa suvlasnikom prehrambene grupacije - prema dostupnim podacima 28%). Također navodi da su trgovačka društva iz prehrambene grupacije o kojoj je riječ korisnici mjera i potpora u nadležnosti Ministarstva poljoprivrede i Agencije za plaćanja u poljoprivredi, ribarstvu i ruralnom razvoju, pri čemu se osnovni uvjeti za korištenje potpora određuju strateškim dokumentom usvojenim od strane Europske komisije, a pojedinačni natječaji se objavljuju na temelju takvog programa i pravilnika u kojima sudjeluju članovi povjerenstva koji potpisuju izjave o nepostojanju sukoba interesa, a isto vrijedi i za nacionalne potpore (umjesto Europske komisije, programe odobrava Vlada Republike Hrvatske). Obveznica napominje da nijedna osoba koja je, prema dostupnim podacima na internetu, član uprave ili nadzornog odbora spomenutih društava nije u nijednom povjerenstvu Ministarstva poljoprivrede niti je obveznica osobno u povjerenstvu za predlaganje potpora, no kao čelnik tijela je odgovorna osoba, kao osoba koja donosi pravilnike. Slijedom navedenog, obveznica podnosi zahtjev za davanjem mišljenja postoji li prepreka obavljanju opisanog posla od strane člana njene obitelji, maloljetne osobe, putem učeničkog servisa tijekom ljeta.

Povjerenstvo je od obveznice nastavno na zaprimljeni zahtjev, zatražilo porukom elektroničke pošte od 10. srpnja 2023. dostavu dodatnog očitovanja, u smislu koji je naziv tvrtke iz prehrambene grupacije koja je koristila mjere i potpore iz nadležnosti Ministarstva poljoprivrede te je li obveznica osobno potpisivala odluke ili druge akte vezano za korištenje navedenih mjera Ministarstva poljoprivrede.

Na spomenuto traženje obveznica je odgovorila porukom elektroničke pošte od 10. srpnja 2023. godine, navodeći da je prehrambena grupacija trgovačko društvo Fortenova grupa d.d. te da su potpore koristila različita trgovačka društva iz te grupacije (Vupik+, Belje+, PIK Vinkovci+, Agrolaguna i moguće i druge). U nastavku obveznica navodi da se jedan dio potpora obračunava po hektarima ili broju uvjetnih grla životinja te da su kriteriji uneseni u strateške dokumente ministarstva, trenutno Strateški plan zajedničke poljoprivredne politike kojeg putem sustava šalje Upravljačko tijelo ministarstva kojem je na čelu državni tajnik imenovan odlukom ministra. Također navodi da je prethodno bila obveza ministarstva održati najmanje tri kruga konzultacija te kriterije potvrditi na Odboru za praćenje čiji član nije obveznica te da je Strateški plan nakon potvrde Europske komisije potvrdila i Vlada Republike Hrvatske, a jednako kao i u slučaju potpora po hektaru i uvjetnim grlima životinja, strateški plan propisuje osnovne kriterije za investicijske potpore (prethodno su oni bili definirani Programom ruralnog razvoja koji je prošao identičnu proceduru potvrde, pri čemu je i u slučaju Programa ruralnog razvoja čelnik Upravljačkog tijela nadležni državni tajnik kojeg imenuje ministar). Obveznica također navodi da natječaj za investicijske potpore objavljuje Agencija za plaćanja u poljoprivredi, ribarstvu i ruralnom razvoju te da je osobno potpisala neke od pravilnika koji prethode objavi natječaja, no da je za svaki imenovano posebno povjerenstvo i da se u njenom mandatu traže izjave o nepostojanju sukoba interesa te koliko joj je poznato, nije promijenila nijedan poslani prijedlog pravilnika koji joj je potvrđen od povjerenstva došao na potpis, a ako sudjeluje radi se o sudjelovanju u dijelu općih procedura i primjene prava Europske unije, što može dokazati tragovima iz sustava za uredsko poslovanje i revizorskim tragovima. Obveznica napominje da je jednaka procedura i s drugim potporama koje daje Ministarstvo poljoprivrede, primjerice u izvanrednim tržišnim poremećajima te da svakom natječaju prethodi izrada pravilnika u programu za koje je osnovano povjerenstvo te nacrti prolaze proceduru e-savjetovanja, a svi korisnici se objavljuju javno i na njihov redoslijed i visinu potpore se ne može utjecati izvan tog okvira.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje u tekstu: ZSSI) a na 15. sjednici održanoj 18. srpnja 2023. godine, obveznici daje mišljenje, kako slijedi.

Člankom 8. stavcima 3. i 4. ZSSI-a, propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo je izvršilo uvid u Pravilnik o provedbi intervencije 76.01. „Osiguranje poljoprivredne proizvodnje“ iz Strateškog plana zajedničke poljoprivredne politike Republike Hrvatske 2023.-2027. („Narodne novine“, broj 38/23., dalje u tekstu: Pravilnik) koji je donijela obveznica Marija Vučković, ministrica poljoprivrede, i kojim su u članku 4. propisana načela provedbe postupka dodjele potpore među kojima i načelo jednakog postupanja prema svim korisnicima i svim uključenim stranama pri ostvarivanju prava i ispunjavanju obveza.

Člankom 23. Pravilnika propisan je postupak obrade podnesenih zahtjeva korisnika i donošenje odluka te je stavkom 6. propisano da nakon administrativne kontrole zahtjeva za isplatu potpore, Agencija za plaćanja u poljoprivredi, ribarstvu i ruralnom razvoju donosi odluku o isplati potpore ili odluku o odbijanju zahtjeva za isplatu potpore dok je stavkom 9. propisano da se odlukom o isplati potpore određuje iznos prihvatljive potpore.

Nadalje, člankom 24. stavcima 1. i 2. Pravilnika propisano je da kontrolu na terenu provode djelatnici Agencije za plaćanja u poljoprivredi, ribarstvu i ruralnom razvoju te da se ista može provoditi u bilo kojem trenutku prije isplate kao i nakon isplate sredstava ako je to potrebno.

S obzirom na sve navedeno, Povjerenstvo utvrđuje da nema zapreke da maloljetni član obitelji obveznice angažiran putem učeničkog servisa obavlja poslove na radnom mjestu konobara tijekom ljeta budući da nije utvrđeno da bi se radilo o takvoj povezanosti obveznice koja bi upućivala na potencijalni ili stvarni sukob interesa. Također, trgovačko društvo u kojem maloljetni član obitelji obavlja poslove tijekom ljeta, nije u neposrednom suvlasništvu tvrtki povezanih sa prehrambenom grupacijom pa stoga niti s te osnove ne postoje okolnosti koje bi upućivale na sukob interesa.

Imajući u vidu da je obveznica zahtjev za davanjem mišljenja vezano uz okolnost rada člana njene obitelji podnijela 6. srpnja 2023., a da je isti počeo raditi 4. srpnja 2023., Povjerenstvo posebno napominje da je institut mišljenja iz članka 8. stavaka 3. i 4. ZSSI-a propisan u svrhu davanja mišljenja obveznicima za buduće situacije (*pro futuro*), a ne za one tekuće.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Marija Vučković, elektroničkom dostavom
2. Objava na internetskoj stranici Povjerenstva
3. Pismohrana